JO MA tye kany-nyi aye lulub kor Yecu. Gin guwinyo doge ci gubedo i Jerucalem. Dok i kare ma gitye kacel ka kurone, twon woo mo malongo adada oromo ot woko. Onongo winnye calo yamo ma tye ka kodo matek. Ci leb mac ocako nyutte i wi lupwonnye ducu ki acel acel. Itye ka neno mac i wi gin ducu ki acel acel? Man ducu te lokke ningo?
Man tango! Yecu odok cen i polo bot Wonne, dong en tye ka oonyo cwiny maleng pa Lubanga i kom lulub kore. In ingeyo gin ma cwiny man omiyo gin otimo? Gin ducu gucako loko leb mapatpat.
Jo mapol i Jerucalem guwinyo woo ma winye calo yamo ma kodo matek, ci gubino me ngeyo gin ma tye ka timme. Jo mogo ma gua ki i lobo mukene gubino kany pi karama pa Luicrael me Pentekote. Kit ma welle magi gunongo gin me aura kwede! Gin guwinyo lupwonnye ka giloko i leb tugi pi jami mabeco me aura ma Lubanga otimo.
Welle-ni guwaco ni: ‘Jo magi ducu gin Lugalilaya. Ocakke dok nining, ni gitwero loko leb magi mapatpat me lobe ma wan wa a ki iye?’
Petero kombeddi dong oa malo me tito botgi. En omedo dwane malo ci otito bot lwak kit ma kineko Yecu kwede ki ni Jehovah ocero en woko ki i to. Petero owaco ni: ‘Kombeddi Yecu tye i polo i nget Lubanga yo tung acuc. Dok en oonyo cwiny maleng ma kiciko pire-ni. Man aye gin mumiyo wuneno dok wuwinyo tango magi.’
Dong i kare ma Petero owaco lok magi, pol dano cwinygi oton pi gin ma kitimo i kom Yecu. Gin gupenyo ni: ‘Wan omyero watim ango?’ Petero otito botgi ni: ‘Mitte ni myero wulok kit me kwowu ci wunong batija.’ Pi meno i nino meno kikome cokcok dano 3,000 gunongo batija ci gudoko lulub kor Yecu.
Tic pa Lukwena 2:1-47.
Peny
- Kit ma ginyuto i cal-li, ngo ma otimme bot jo ma lubo kor Yecu i kare ma gubedo ka kuro ngo ma tye ki i Jerucalem?
- Gin ango me aura ma welle ma gubino i Jerucalem gunongo?
- Gin ango ma Petero otito bot lwak?
- Dano guwinyo nining i nge winyo lok pa Petero, dok en otito botgi me timo gin ango?
- Jo adi ma gunongo batija i Pentekote me mwaka 33 K.M.?
Peny mukene
- Kwan Tic pa Lukwena 2:1-47.
Lok pa Petero ma nonge i Tic pa Lukwena 2:23, 36 nyuto nining ni Lujudaya olu gunywako ali me to pa Yecu? (1 Tec. 2:14, 15)
Petero onyuto lanen maber i longo lok kun nongo itiyo ki Ginacoya nining? (Tic 2:16, 17, 29, 31, 36, 39; Kol. 4:6)
Petero otiyo ki "lagony me ker me polo,” me acel ma Yecu ociko me miye nining? (Tic 2:14, 22-24, 37, 38; Mat. 16:19)